सीतामढ़ी/पूर्णिया : चौड़चन पावनि काल्हि अर्थात रवि केँ अछि। एहिमे लोक चंद्रमाक पूजा करैत छथि आ फल लऽ हुनक दर्शन करैत छथि। एहन मान्यता अछि जे चौठचंद्र पर एहन केलासं लोक निष्कलंक रहैत छथि। मान्यता अछि जे जखन भगवान श्रीकृष्ण पर स्यमंतक मणि चोरेबाक आरोप लागल तऽ ओ नारद केर प्रेरणासं गणेश आ चंद्रमा केर पूजा केलनि आ हुनक कलंक खत्म भेल। मिथिलामे चौड़चन नामे प्रसिद्ध एहि पावनि पर व्रती एक दिन पूर्वहि नहाय-खाय केर विधि पूरा करैत छथि। अगिल दिन खीर-पूरी आ आन मिष्ठान बनैत अछि आ सांझमे सभकेँ आंगनमे सजा कऽ व्रती द्वारा चंद्रमाक पूजा कएल जाइत अछि। परिवारक सभ महिला-पुरुष समवेत भऽ व्रतीक संग चौड़चन केर कथा सुनैत छथि आ फेर हाथमे फल लऽ सभ गोटे चंद्र-दर्शन करैत छथि। इ पावनि मिथिलाक घर-घरमे होइत अछि जेकर तैयारी जोर शोरसं भऽ रहल अछि। 